Diari Oficial de la Generalitat Valenciana


Sumari del DOGV 5004, del 12-05-2005 (2005/4759)

RESOLUCIÓ de 20 d'abril del 2005 de la direcció general d'Ensenyament per la qual es dicten instruccions per a regular el procés de sol·licitud, registre i ompliment del Llibre de Qualificacions de Batxillerat en l'àmbit de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5004

Data del DOGV
:   12-05-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/4759


Data del document
:   20-04-2005

Organisme emissor
:   Conselleria de Cultura, Educació i Esport

Tipus de document
:   Resolució

Anàlisi jurídica

 Descriptors 

:   * reconeixement d'estudis
    * llibre escolar
    * ensenyament secundari
    * legislació
    * títol d'estudis
    * legislació escolar

RESOLUCIÓ de 20 d'abril del 2005, de la direcció general d'Ensenyament per la qual es dicten instruccions per a regular el procés de sol·licitud, registre i ompliment del Llibre de Qualificacions de Batxillerat en l'àmbit de la Comunitat Valenciana. [2005/X4759]
  
Vista la Resolució de la Direcció General de Centres Docents de 28 de juliol de 1993 per la qual es regula la sol·licitud i registre del Llibre d'Escolaritat de l'Ensenyança Bàsica i de Qualificacions de Batxillerat de la Comunitat Valenciana (DOGV de 13 de setembre).
  
Vists el temps transcorregut i l'experiència obtinguda, així com la utilització de noves tecnologies i la informatització dels centres, es considera convenient dictar noves instruccions per a la sol·licitud, registre i ompliment del Llibre de Qualificacions de Batxillerat a la Comunitat Valenciana, que responga a la situació actual dels centres docents que substituïsca a la Resolució de la Direcció General de Centres Docents de 28 de juliol de 1993.
  
Per tot això, la direcció general d'Ensenyament, resol:
  
Primer. Aspectes generals
  
1.1 El Llibre de Qualificacions de Batxillerat és el document oficial que reflectix i acredita els estudis corresponents cursats per l'alumne, les qualificacions obtingudes, la informació sobre la seua permanència en el centre, i que possibilita la mobilitat de l'alumnat entre centres on es cursen els dits estudis. Té, per tant, valor acreditatiu dels estudis realitzats. També hi ha de constar, si és procedent, la informació relativa als canvis de modalitat, l'anul·lació de la matrícula i la sol·licitud d'expedició del títol de Batxiller.
  
1.2 El Llibre de Qualificacions de Batxillerat ha de ser sol·licitat, omplit, custodiat i entregat a l'alumne pel centre docent on curse estudis. En l'expedient acadèmic de l'alumne se n'ha de tindre constància de l'entrega.
  
1.3 Per a tindre plena validesa, ha d'estar correctament diligenciat en tots els seus aspectes, d'acord amb el que s'establix en la present resolució. En tots els casos ha de contindre les firmes autògrafes, amb indicació del noms i cognoms, de les persones que corresponga en cada cas.
  
En el cas de l'alumnat que curse els seus estudis de Batxillerat en un centre autoritzat, les pàgines en què així s'indique han de ser firmades per l'Institut d'Educació Secundària de titularitat de la Generalitat Valenciana a què el dit centre es trobe adscrit a efectes administratius.
  
1.4 Les direccions territorials de Cultura, Educació i Esport, a través del Servici d'Inspecció Educativa, supervisaran el procés de sol·licitud, registre, ompliment i custòdia del Llibre de Qualificacions de Batxillerat, i controlaran la seua distribució en el seu àmbit territorial.
  
1.5 Tant la sol·licitud del Llibre de Qualificacions de Batxillerat com les diferents comunicacions entre els centres i la Conselleria de Cultura, Educació i Esport, s'han d'efectuar amb els models contemplats en esta resolució, i d'acord amb les instruccions i els mitjans tècnics que es disposen per a la seua transmissió. Els dits models estaran disponibles per a tots els centres de la Comunitat Valenciana a través de l'aplicació informàtica GESCEN. La Conselleria de Cultura, Educació i Esport facilitarà la dita aplicació gratuïtament a aquells centres que encara no l'estiguen utilitzant i així ho sol·liciten.
  
1.6 L'expedició del Llibre de Qualificacions de Batxillerat és obligatòria per a tot l'alumnat que curse Batxillerat a la Comunitat Valenciana.
  
1.7 L'expedició del Llibre de Qualificacions de Batxillerat està subjecta al pagament de taxes.
  
Segon. Edició
  
2.1 La Conselleria de Cultura, Educació i Esport, a través de la Direcció General d'Ensenyament s'encarregarà de l'edició de Llibre de Qualificacions de Batxillerat de la Comunitat Valenciana.
  
En cada exemplar ha de constar el número i la sèrie de cada llibre, en el lloc de la portada on s'indica, perforats en la coberta i en totes les seues pàgines.
  
2.3 El model del Llibre de Qualificacions de Batxillerat que s'edita a la Comunitat Valenciana és el publicat per l'Orde de la Conselleria d'Educació i Ciència de la Generalitat Valenciana, de 28 d'abril de 1993 (DOGV de 2 de juny).
  
Cada sèrie constarà de cent mil exemplars, s'iniciarà amb el número 00542 i finalitzarà amb el número 99.999, seguit de la letra ?B'. S'iniciarà amb les sigles ?CV'i, separades per un guió, la primera lletra de la serie, la ?A'majúscula; a la segona lletra, li correspondrà la ?B', i així, successivament, seguint l'orde de l'alfabet valencià.
  
Tercer. Sol·licitud
  
3.1 Durant el mes d'octubre, els directors dels centres han de presentar en el Servici d'Inspecció Educativa de la corresponent direcció territorial de Cultura, Educació i Esport la petició, composta per un disquet i una relació impresa de l'alumnat per al qual se sol·liciten els llibres acreditatius d'estudis, segons model publicat com a annex Ia d'esta resolució. L'original d'esta relació s'ha d'arxivar en el Servici d'Inspecció Educativa.
  
En el cas de necessitar nous llibres, podrà realitzar-se una nova petició que arreplegue les possibles incidències al mes d'abril.
  
3.2 Podrà sol·licitar-se un nou llibre per a ser expedit com a duplicat en els casos següents: pèrdua, deterioració i canvi de nom, per causa legal, del titular.
  
La sol·licitud de duplicats de llibres acreditatius d'estudi s'ha de presentar igualment per mitjà de disquet, amb una relació segons el model publicat com a annex IIa d'esta resolució, en què consten el nom de l'alumne i les circumstàncies que motiven la dita sol·licitud.
  
3.3 Quan se sol·liciten duplicats del Llibre de Qualificacions de Batxillerat des d'un altre centre diferent del que custodiava amb anterioritat el llibre, per trasllat de l'alumne, la secretaria del centre que formula la petició ha de sol·licitar d'aquell un certificat acreditatiu dels estudis realitzats per l'alumne, que s'ha d'ajustar al model publicat com a annex III d'esta resolució.
  
3.4 No correspondrà l'expedició de cap llibre duplicat una vegada haja sigut degudament entregat a l'alumne.
  
3.5 El Servici de la Inspecció Educativa h d'entregar al centre els llibres juntament amb un disquet i una relació, que s'ha de correspondre amb el model annex Ib o IIb, segons siga el cas, i en què ha de constar el nom de l'alumne i la sèrie i el número del llibre que li haja sigut assignat.
  
Els centres han d'arxivar la relació referida al seu alumnat i, amb estes còpies han de constituir el seu propi Registre de Llibres.
  
3.6 Al gener, el Servici d'Inspecció Educativa de cada direcció territorial ha de comunicar les necessitats de llibres per al següent curs escolar a la Direcció General d'Ensenyament, d'acord amb el model publicat com a anexo IV.
  
Quart. Registre
  
4.1 La informació referent al Llibre de Qualificacions del Batxillerat ha de formar part, junt amb la informació referida al Llibre d'Escolaritat de l'Ensenyança Bàsica, els llibres de qualificacions de Formació Professional, del Grau Mitjà de Música, del Grau Mitjà de Dansa i d'Arts Plàstiques i Disseny, del Registre de Llibres Acreditatius d'Estudis de la Comunitat Valenciana.
  
4.2 En el Registre de Llibres Acreditatius d'Estudis de la Comunitat Valenciana han de constar les dades següents:
  
Dades personals de l'alumne: nom i cognoms, gènere, data, municipi i país de naixement i nacionalitat.
  
Dades acadèmiques: ensenyança per a la que se sol·licita el llibre, sèrie i número del llibre i centre on cursa estudis.
  
Altres dades: trasllats de centre, altres estudis cursats, duplicats, anul·lacions i entrega a l'alumne.
  
4.3 La incorporació de dades al Registre de Llibres Acreditatius d'Estudis de la Comunitat Valenciana s'ha d'efectuar amb la informació continguda en els disquets i les relacions de sol·licitud entregades pels centres a la Direcció Territorial de Cultura, Educació i Esport, que han de ser incorporades al Registre. També es podrà preveure l'enviament d'estes comunicacions a través de mitjans electrònics.
  
Tant la sol·licitud del Llibre de Qualificacions del Batxillerat com les diferents comunicacions entre els centres i les direccions territorials de Cultura, Educació i Esport s'han d'efectuar per mitjà dels models contemplats en esta resolució, que estaran disponibles a tots els centres de la Comunitat Valenciana en l'aplicació informàtica GESCEN.
  
El període de presentació de comunicacions al Registre és el següent:
  
- Mes d'octubre: sol·licituds, duplicats, anul·lacions, trasllats, incorporacions corresponents al curs i entregues corresponents al curs anterior.
  
- Mes d'abril: sol·licituds, duplicats, anul·lacions, trasllats, incorporacions ocorregudes amb posterioritat a l'inici del curs
  
4.4 Registre de Llibres del centre:
  
Amb les dades contingudes en les sol·licituds del Llibre de Qualificacions del Batxillerat, més les dades aportades per la Unitat de la Inspecció Educativa corresponent, en llistat (annexos Ib i IIb) i disquet, el centre ha de formar el seu Registre de Llibres Acreditatius d'Estudis.
  
Este registre s'ha de completar amb les dades de l'alumnat que s'incorpore al centre, amb les dades dels llibres que s'anul·len i les dels llibres que s'entreguen als interessats.
  
4.5 Incorporacions de dades al Registre de Llibres Acreditatius d'Estudis de la Comunitat Valenciana
  
4.5.1 En el cas d'un alumne que s'incorpore a un centre de la Comunitat Valenciana des d'una altra comunitat autònoma, el centre de destinació ha d'anotar les dades del llibre en el seu Registre de Llibres i comunicar-ho, també, a la direcció territorial de Cultura, Educació i Esport, per a la seua inscripció en el Registre de Llibres Acreditatius d'Estudis de la Comunitat Valenciana. S'ha d'utilitzar el model publicat com a annex V d'esta resolució.
  
4.5.2 En el cas d'un alumne que es trasllade de centre dins de la Comunitat Valenciana, el centre d'origen ha d'anotar la baixa en el seu Registre de Llibres. El centre de destinació, en el moment de la seua recepció, ha d'anotar-ne la inscripció en el Registre de Llibres i comunicar-la a la direcció territorial de Cultura, Educació i Esport, utilitzant el model publicat com a annex VI d'esta resolució.
  
4.5.3 En el cas d'un alumne que es trasllade a un centre de fora de la Comunitat Valenciana, el centre d'origen ha d'anotar la baixa en el seu Registre de Llibres i comunicar-la a la direcció territorial de Cultura, Educació i Esport, per a la seua inscripció en el Registre de Llibres Acreditatius d'Estudis de la Comunitat Valenciana. Ha d'utilitzar el model publicat com a annex VII d'esta resolució.
  
4.5.4 Quan el centre haja sol·licitat un duplicat d'un llibre de qualificacions, per mitjà de l'annex II d'esta resolució, haurà de donar de baixa l'anterior en el seu Registre de Llibres. Al seu torn, la Direcció Territorial de Cultura, Educació i Esport, utilitzant les dades que consten en el citat model annex II, ha de donar de baixa l'anterior llibre i incorporar les dades del nou llibre en el Registre de Llibres Acreditatius d'Estudis de la Comunitat Valenciana. Hi ha de quedar constància del motiu pel qual s'ha expedit.
  
4.6 Baixa en el Registre de Llibres Acreditatius d'Estudis
  
S'han de donar de baixa les dades d'un llibre en el Registre en els casos següents:
  
4.6.1 Quan es detecten llibres duplicats per error
  
El centre ha de perforar l'últim dels llibres expedits i comunicar este fet a la direcció territorial de Cultura, Educació i Esport, utilitzant el model publicat com a annex VIII d'esta resolució, de manera que quede constància de la seua baixa en el Registre de Llibres Acreditatius d'Estudis de la Comunitat Valenciana i també en el Registre de Llibres del centre.
  
4.6.2 En cas de pèrdua i de deterioració
  
El centre ha de perforar el llibre deteriorat i sol·licitar-ne un duplicat a la direcció territorial de Cultura, Educació i Esport, utilitzant el model publicat com a annex II d'esta resolució. Cal que quede constància de la baixa del primer dels llibres expedits en el Registre de Llibres Acreditatius d'Estudis de la Comunitat Valenciana i també en el Registre de Llibres del centre.
  
4.6.3 En els casos que se sol·licite l'expedició d'un nou llibre per causa legal (canvi de nom del titular)
  
El centre ha de donar de baixa del seu registre i perforar el primer dels llibres expedits, que quedarà arxivat junt amb l'expedient de l'alumne. Ha de sol·licitar-ne un duplicat a la direcció territorial de Cultura, Educació i Esport, utilitzant el model publicat com a annex II d'esta resolució, i deixar constància de la baixa del primer dels llibres expedits en el Registre de Llibres Acreditatius d'Estudis de la Comunitat Valenciana.
  
4.7 En tots els casos l'entrega del llibre a l'alumne s'ha d'anotar en el Registre de Llibres del centre i comunicar-ho a la direcció territorial de Cultura, Educació i Esport, per a la seua inscripció en el Registre de Llibres Acreditatius d'Estudis de la Comunitat Valenciana, utilitzant el model publicat com a annex IX d'esta resolució.
  
Quint. Ompliment
  
5.1 S'ha d'omplir les dades corresponents a la filiació personal de l'alumne, d'acord amb els documents oficials que presente, i escriure el nom i els cognoms complets, sense diminutius, abreviatures o inicials amb punt.
  
On haja de fer-se constar el número de DNI/NIF de l'alumne titular, en cas de ser estranger, s'hi ha de fer constar el número de NIE o el de passaport.
  
5.2 Totes les firmes que continguen els llibres han de ser autògrafes, i, a sota caldrà fer-hi constar el nom i cognoms del firmant. Les diligències le ha de firmar el secretari/ària del centre.
  
5.3 Els llibres poden ser omplits per mitjà de procediments informàtics (aplicació GESCEN) i fent ús d'etiquetes, sempre que les firmes siguen originals i siguen les que corresponguen a les persones que ocupen els càrrecs directius als centres en la data de la seua firma. Les citades etiquetes han de quedar perfectament adherides a la pàgina que substituïxen i segellades, de manera que el segell ocupe part del full suport i part de l'adhesiu.
  
5.4 Qualsevol circumstància que haja de reflectir-se en els llibres, sense que hi haja un espai adequat per a això, s'hi ha de fer constar per mitjà d'una diligència o anotació, normalment en la pàgina d'?observacions?.
  
5.5 En cap cas s'ha de consignar en els llibres una data anterior a la data d'expedició, la data en què la direcció territorial l'entrega al centre.
  
5.6 En cas d'error en l'ompliment de dades, les correccions han d'acreditar-se per mitjà d'una diligència, si és possible en els espais en blanc que queden en la mateixa pàgina, sempre que no s'oculte la informació errònia, fer-hi constar: ?És valid el que s'ha rectificat .. (data) - i, al costat, la mateixa firma que conste en el lloc corresponent de la pàgina.
  
Quan no siga possible fer constar la correcció en la mateixa pàgina, s'hi ha d'escriure:
  
?Diligència per fer constar que esta pàgina queda inutilitzada per error en l'ompliment del llibre. Vegeu la pàgina \_\_\_\_ d'observacions?; en la pàgina d'observacions hi caldrà escriure el següent:
  
?Diligència per fer constar que es reflectixen en esta pàgina les dades corresponents a la pàgina \_\_\_\_, que ha sigut inutilitzada per error en l'ompliment?.
  
5.7 Si el centre de destinació detecta errors en l'ompliment de llibres procedents d'altres centres, ha de comunicar-ho al Servici d'Inspecció Educativa de la direcció territorial de Cultura, Educació i Esport corresponent, qui haurà de resoldre sobre la qüestió.
  
5.8 Expedició de duplicats
  
5.8.1 En el cas que se n'expedisca un duplicat, s'ha de fer constar, en les pàgines destinades a observacions, la diligència següent:
  
?Diligència per fer constar que, en el dia de hui, el present llibre s'estén com a duplicat, per motiu de \* ... , i que es traslladen a les pàgines corresponents els resultats d'avaluació obtinguts amb anterioritat a esta data tal com consten en el seu expedient acadèmic.-
  
\* Pèrdua o pèrdua / deterioració / per causa legal
  
5.8.2 En el cas que un alumne canvie la seua filiació, per causa legal, s'ha de procedir de la següent manera:
  
La persona interessada (alumne/pare/mare/tutor) ha de sol·licitar la seua expedició i aportar la documentació oficial justificativa (certificat del Registre Civil, sentència judicial, etc.).
  
El centre on curse estudis ha d'arxivar la dita documentació en l'expedient de l'alumne i sol·licitar-ne el duplicat fent-hi constar el motiu.
  
El llibre original s'arxivarà junt amb l'expedient de l'alumne, i tancar-se amb la diligència següent:
  
?Diligència per fer constar que este llibre es tanca per motiu de canvi legal de nom del titular, d'acord amb ... (especifiqueu-ne la documentació aportada). A partir de la data ..., passa a denominar-se ..., nom amb el qual s'expedix un nou llibre duplicat, amb el número ....-
  
El llibre duplicat s'ha d'obrir amb la diligència següent:
  
?Diligència per fer constar que, en el dia de hui, el present llibre s'estén com a duplicat, per causa legal, i que es traslladen a les pàgines corresponents els resultats d'avaluació obtinguts amb anterioritat a esta data tal com consten en el seu expedient acadèmic.-
  
5.9 Batxiller en Música o Dansa: En el llibre de l'alumnat que haja superat el tercer cicle del Grau Mitjà de Música o Dansa i haja de cursar únicament les assignatures comunes de Batxillerat es farà constar la diligència següent:
  
?Diligència per fer constar que, en virtut del que establix l'article 24 del Decret 174/1994, de 19 d'agost (DOGV 2356, de 29 de setembre), el titular d'este llibre de qualificacions ha de cursar únicament les assignatures comunes de Batxillerat. (lloc i data)-
  
L'anotació de les qualificacions s'ha de realitzar una vegada superades les dos ensenyances.
  
5.10 Exempcions
  
5.10.1 Exempcions per a l'alumnat amb necessitats educatives especials: En cas de l'alumnat amb problemes greus d'audició, visió o motricitat o d'altres, que haja declarat exempt de qualificació en determinades matèries del currículum, s'ha d'anotar en la casella corresponent a la qualificació l'expressió ?exempt/a?.
  
5.10.2 Exempcions de valencià: En cas de l'alumnat a qui li haja sigut concedida l'exempció de ?Valencià?, en la casella corresponent a la qualificació, s'hi ha d'anotar l'expressió ?exempt/a?.
  
5.11 L'alumnat podrà sol·licitar, al director de l'institut on estiga matriculat o al director de l'institut de titularitat de la Generalitat Valenciana a què estiga adscrit el centre autoritzat en què curse estudis, si és el cas, amb data anterior al 30 d'abril del curs, l'anul·lació de la matrícula corresponent i la consegüent renúncia a l'avaluació, quan acredite trobar-se en alguna circumstància excepcional degudament justificada. En este cas s'ha d'omplir el corresponent apartat del Llibre de Qualificacions.
  
5.12 En el cas que un alumne abandone els seus estudis sense haver finalitzat el curs, s'ha de deixar en blanc la pàgina de les qualificacions corresponent a l'últim curs en què estigua matriculat i, anotar, en la pàgina d'observacions la diligència següent:
  
?Diligència per fer constar que l'alumne ha abandonat els estudis sense haver finalitzat el curs-
  
El llibre ha de quedar arxivat junt amb l'expedient personal de l'alumne
  
5.13 Per a la consignació de les qualificacions de les diferents assignatures, s'hi ha d'utilitzar l'escala numèrica d'un a deu, sense decimals, de manera que seran considerades positives les qualificacions de cinc i superiors, i negatives, les inferiors a cinc.
  
Quan en la convocatòria ordinària o extraordinària no es puga qualificar alguna matèria per estar condicionada a la superació d'una altra del primer any amb idèntica denominació, s'ha d'afegir a la relació de matèries del segon any la pendent de primer i indicar-n'hi la qualificació obtinguda. En la matèria del segon any s'ha d'indicar ?pendent de primer?. Així mateix s'ha de procedir en l'avaluació de les matèries els continguts de les quals són total o parcialment progressius.
  
En el cas que un alumne haja aprovat segon curs amb una assignatura pendent que no haja recuperat en la convocatòria extraordinària, haurà de tornar a matricular-se d'esta assignatura. En la pàgina corresponent s'hi ha de fer constar - ha obtingut en l'assignatura pendent de segon curs de Batxillerat.-
  
5.14 La nota mitjana de l'expedient acadèmic obtinguda en Batxillerat, que es correspon amb la mitjana aritmètica de les qualificacions de totes les assignatures de primer i segon que l'integren, podrà ser expressada amb un únic decimal, i ha de constar en la pàgina corresponent del llibre de qualificacions.
  
En el cas del Batxiller en Música o Dansa, la nota mitjana es correspon amb la mitjana aritmètica de les matèries comunes del Batxillerat i de les mitjanes del tercer cicle de Música o Dansa, que equivalen a les de modalitat i a les optatives.
  
5.15 Canvi de modalitat
  
5.15.1 El canvi de modalitat, degudament autoritzat, s'ha de fer constar en el Llibre de Qualificacions amb la diligència següent:
  
?Diligència per fer constar que amb data ... la Direcció General d'Ensenyament ha autoritzat el canvi de modalitat al titular d'este llibre, per la qual cosa es matricula en ....-
  
5.15.2 La qualificació d'aquelles assignatures de primer curs de la nova modalitat que l'alumne haja de cursar en segon, s'ha de fer constar en la pàgina corresponent a segon.
  
La qualificació d'aquelles assignatures de segon curs que en tinguen una corresponent en primer, ha d'estar supeditada a l'aprovació d'esta última. En el cas que la qualificació siga negativa, s'ha de fer constar «pendent de primer» en l'apartat d'avaluació corresponent a l'assignatura de segon.
  
5.16 Convalidacions
  
5.16.1 Quan l'alumne obtinga la convalidació d'assignatures per mòduls professionals o formatius de grau mitjà, s'ha de ferconstar ?convalidada- en la casella de qualificació del llibre de qualificacions.
  
5.16.2 En el cas d'assignatures del Grau Mitjà Música o Dansa que hagen sigut convalidades amb assignatures de Batxillerat s'ha d'anotar ?convalidada- en la casella de qualificació i en la pàgina d'observacions, la diligència següent:
  
?Diligència per fer constar que, amb data ..., el titular d'este llibre de qualificacions convalida l'assignatura de ... corresponent al grau mitjà de ... com a assignatura optativa comuna corresponent al curs de ... de Batxillerat.-
  
5.17 En el cas de l'alumnat que curse Batxillerat «A Distància» que haja esgotat les pàgines per a consignar-hi les qualificacions, s'han d'imprimir les pàgines corresponents als cursos en què estiga matriculat, amb les qualificacions obtingudes, i afegir-les al Llibre de Qualificacions. Una vegada finalitzat els estudis, en la pàgina d'observacions s'ha de fer constar la diligència següent:
  
«Diligència per fer constar que al present llibre de qualificacions se li han afegit ... pàgines complementàries amb les qualificacions de cada curs escolar en què el titular d'este llibre hi ha estat matriculat.»
  
5.18 L'alumne podrà sol·licitar l'expedició del Títol de Batxiller una vegada obtinguda l'avaluació positiva en totes les assignatures de la modalitat cursada. En este cas, s'ha d'omplir la pàgina corresponent del llibre de qualificacions.
  
Sext. Trasllat
  
6.1 En cas que l'alumne es trasllade de centre, ha de sol·licitar en el centre d'origen un certificat segons el model de l'annex III en què consten els estudis que realitza o ha realitzat en eixe any acadèmic.
  
El llibre s'ha d'omplir amb les qualificacions positives que l'alumne haguera obtingut.
  
6.2 En tots els casos en què l'alumne es trasllade de centre, el llibre de qualificacions ha de ser remés del centre d'origen al de destinació, a petició d'este, per correu certificat o qualsevol altre mitjà pel que quede constància de la seua recepció. En cap cas s'entregarà a l'alumne.
  
La matriculació de l'alumne únicament adquirirà caràcter definitiu a partir de la recepció del llibre degudament omplit, en el centre de destinació.
  
6.3 El centre d'origen ha de fer constar en el seu Registre de Llibres la baixa per trasllat i el de destinació la incorporació en el seu propi Registre.
  
La comunicació del trasllat a la Direcció Territorial de Cultura, Educació i Esport per a la seua inscripció en el Registre de Llibres Acreditatius d'Estudis, s'ha de fer d'acord amb les instruccions contingudes en l'apartat 4.5, Registre, d'esta resolució.
  
6.4 El centre d'origen ha d'omplir les diligències que figuren en les respectives pàgines. En el cas que hi resulten insuficients, ha d'estendre de noves en les pàgines destinades a observacions.
  
6.5 El centre de destinació ha de reflectir en el llibre de qualificacions la inscripció de l'alumne i obrir un nou expedient acadèmic, al qual s'han de traslladar les dades consignades en el llibre.
  
6.6 Quan un alumne es trasllade de centre sense haver conclòs el curs, a més del llibre acreditatiu d'estudis, s'ha de traslladar un informe d'avaluació individualitzat amb aquella informació que resulte necessària per a la continuïtat del procés d'aprenentatge.
  
6.7 Quan l'alumne curse estudis de Batxillerat en un centre privat, l'institut de titularitat de la Generalitat Valenciana a què estiga adscrit, ha d'omplir els certificats que consten en les pàgines corresponents del Llibre de Qualificacions del Batxillerat i remetre el llibre de qualificacions al centre de destinació.
  
Sèptim. Entrega
  
7.1 El llibre s'ha d'entregar a l'alumne una vegada superats els estudis, encara que no haja sol·licitat el títol ni abonat la taxa corresponent a la seua expedició, qui firmarà un rebut, d'acord amb el següent model de diligència, que s'arxivarà en el seu expedient acadèmic. S'ha de fer constar esta circumstància en la pàgina corresponent del llibre:
  
- Diligència per fer constar que, en el dia de hui, el/la firmant, amb número d'identificació ... , rep el Llibre de Qualificacions de Batxillerat que m'ha sigut entregat pel centre: ...
  
Data i firma.-
  
Abans de la seua entrega cal omplir la pàgina que corresponga.
  
7.2 En cas de la no superació d'estudis, el llibre ha de quedar davall la custòdia del centre, degudament arxivat junt amb l'expedient acadèmic de l'alumne.
  
7.3 En tots els casos, l'entrega del llibre a l'alumne s'ha d'anotar en el Registre de Llibres del centre i comunicar-ho a la direcció territorial de Cultura, Educació i Esport, per a la seua inscripció en el Registre de Llibres Acreditatius d'Estudis de la Comunitat Valenciana, utilitzant el model publicat coma annex IX d'esta resolució.
  
Altres disposicions
  
Octava. Autoritzacions
  
S'autoritza les direccions territorials de Cultura, Educació i Esport, en l'àmbit de les seues competències, per a interpretar i resoldre totes les incidències que pogueren plantejar-se en l'aplicació de la present resolució.
  
Novena. Entrada en vigor
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Disposició derogatòria:
  
Queda derogada la Resolució de la Direcció General de Centres Docents de 28 de juliol de 1993, per la qual es regula la sol·licitud i registre del Llibre d'Escolaritat de l'Ensenyament Bàsic i de Qualificacions de Batxillerat de la Comunitat Valenciana (DOGV de 13 de setembre).